2017 wenners – kyknetrapportpryse
WENNERS VAN KYKNET-RAPPORT-BOEKPRYSE VIR 2017 BEKEND
Hattingh, Brits, Van der Vyver wen
Die wenners van die kykNET-Rapport-boekpryse – die grootste pryse van hul soort in Afrikaans – is op Saterdag 30 September 2017 in Kaapstad bekend gemaak. Die Jan Rabie-Rapportprys vir die beste debuutroman in Afrikaans asook die twee kykNET-Rapportpryse vir boekresensent van die jaar is by dieselfde geleentheid oorhandig.
Hulde is gebring aan ontslape skrywers soos Karel Schoeman en PG du Plessis, maar die aand het behoort aan die huidige geslag skrywers, wat sulke geleenthede moontlik en gedenkwaardig maak. Hettie Scholtz, sameroeper van die drie hoofboekpryse, het die skrywers geloof vir boeke wat diep sny, diep delf, en 'n aar raak boor. "Dit het by my 'n insig van Chesterton opgeroep, sy geloof dat daar één ding is wat 'n helderheid aan dinge verleen: die vermoede van iets nét om die draai. Ek kan werklik nie wag om te sien waarmee hierdie skrywers volgende vorendag gaan kom nie! Hierby sluit ek die inskrywings vir die Jan Rabie-Rapportprys in."
Fiksie: Huilboek, Ryk Hattingh (Human & Rousseau)
Niefiksie: Emily Hobhouse: Geliefde Verraaier, Elsabé Brits (Tafelberg)
Film: Al wat ek weet, Marita van der Vyver, (Lapa)
Die Jan Rabie-Rapportprys ter waarde van R35 000 is vanjaar toegeken aan Valda Jansen vir Hy kom met die skoenlappers (Human & Rousseau). Volgens die keurders is Jansen se debuutroman in vele opsigte meer as "'n elegie aan verlore liefde", soos dit op die omslag bestempel word. Dit word "'n pynlik intieme en deurtastende verkenning van al die maniere waarop 'n hele lewe soos een byna noodwendig verspeelde kans kan voorkom . . . Jansen kleur nie dit wat persoonlik is ooit met groot politieke stellings nie, maar wys hoe onontwarbaar die persoonlike en die politieke in Suid-Afrika verstrengel is. Haar debuut gee 'n aangrypende en ontstemmende blik op 'n bevreemdende, bruin middelklas-ervaring van apartheid; 'n genuanseerde perspektief op 'n benarde posisie wat nog bitter min in Afrikaanse fiksie belig is."
Fiksie: Danie Marais vir "Die 'Kook en Geniet' van oneerbiedigheid" (oor Anton Kannemeyer en Conrad Botes se Bitterkomix 17, Media24-dagblaaie, 4 Julie 2016), en
Niefiksie: Emile Joubert vir "Die afkook van 'n vol lewe vind hier beslag" (oor Wat die hart van vol is deur Peter Veldsman met Elmari Rautenbach, Media24-dagblaaie, 31 Oktober 2016).
Die keurpanele vir die onderskeie pryse was: kykNET-Rapport-fiksieprys: Frederik de Jager, Elmari Rautenbach, Steward van Wyk en Gerrit Schoonhoven; kykNET-Rapport-niefiksieprys: Herman Wasserman, Irma du Plessis, Darryl David en Herman Binge; kykNET-Rapport-filmprys: Herman Binge en Gerrit Schoonhoven; kykNET-Rapport-boekresensentpryse: Bibi Slippers, Alfred Schaffer, Jomarié Botha en Yvonne Beyers: Jan Rabie-Rapportprys: Elna van der Merwe, Danie Marais en Kerneels Breytenbach.
Die seremoniemeesters vir die aand was Karen Meiring van kykNet en Waldimar Pelser van Rapport. Die prysfunksie is by die Dapper Coffee Company restaurant in Kaapstad gehou.